
Ο καπετάν Ράμναλης ενσαρκωτής της αδούλωτης μακεδονικής ψυχής
 Εκδήλωση για την Ημέρα Μνήμης του Μακεδονικού Αγώνα στο Ίσωμα 
Η Ημέρα Μνήμης του Μακεδονικού Αγώνα γιορτάστηκε με ξεχωριστό τρόπο στο Ίσωμα, καθώς συνδέεται με τον τοπικό ήρωα καπετάν Γιάννη Ράμναλη, διακεκριμένο οπλαρχηγό, ο οποίος ανέπτυξε διμέτωπη ένοπλη δράση εναντίον των Βουλγάρων και Οθωμανών κατά την περίοδο του Μακεδονικού Αγώνα.
Στην πλατεία της Δημοτικής Κοινότητας, όπου δεσπόζει η προτομή του θρυλικού Μακεδονομάχου, τελέστηκε, προχθές το πρωί, δέηση από τον Πανοσιολογιώτατο Αρχιμανδρίτη της Μητροπόλεως Πολυανής και Κιλκισίου Γαβριήλ Ποικιλίδη και τον εφημέριο του Ιερού Ναού Αγίου Αθανασίου και Ειρήνης Χρυσοβαλάντου Μάριο Ντεμίρογλου. 
Στους χαιρετισμούς που ακολούθησαν ο Δήμαρχος Κιλκίς Δημήτρης Κυριακίδης, 
ο Αντιπρόεδρος της Βουλής, βουλευτής Κιλκίς Γιώργος Γεωργαντάς και η Αντιπρόεδρος του Πολιτιστικού Μορφωτικού Πολιτιστικού Συλλόγου Ισώματος ‘’Καπετάν Ράμναλης’’ Ασπασία Τσουκαλίδου αναφέρθηκαν στον εορτασμό της Ημέρας Μνήμης του Μακεδονικού Αγώνα ως οδηγό εθνικού χρέους και τιμής στους ανθρώπους που πρωταγωνίστησαν στην ένοπλη σύγκρουση.    
Οι Μακεδόνες μπήκαν στην πρώτη γραμμή του Αγώνα, μαζί  με Έλληνες πολεμιστές από κάθε γωνιά της Πατρίδας, και έδωσαν σκληρές μάχες για την απελευθέρωση της Μακεδονίας μας. Ο καπετάν Ράμναλης είναι ένας από τους πολλούς αγνούς πατριώτες που δε δίστασε να αναμετρηθεί με το ιερό χρέος, και με θάρρος και τόλμη ξεχύθηκε στον τίμιο και δίκαιο αυτό Αγώνα. Τιμούμε τη μνήμη του μεγάλου ήρωα καπετάν Ράμναλη και των συνοδοιπόρων του με αισθήματα ευγνωμοσύνης για τη μεγαλοσύνη της ψυχής τους και τη θυσία τους τόνισε χαρακτηριστικά ο Δήμαρχος Κιλκίς. 
Τον Πανηγυρικό της Ημέρας εκφώνησε ο Διευθυντής της Διεύθυνσης των Ειδικών Δυνάμεων του ΓΕΣ, Ταξίαρχος Βασίλης Παπαδόπουλος. 
Με μεστό λόγο ο ομιλητής επικεντρώθηκε στη βαθύτερη στρατηγική σημασία του Μακεδονικού Αγώνα, ως θεμέλιο για τη νικηφόρα έκβαση των Βαλκανικών Πολέμων,σημειώνοντας ότι κατά την προέλαση του ελληνικού στρατού το 1912 στα εδάφη της Μακεδονίας, οι ντόπιοι Μακεδονομάχοι λειτούργησαν ως εμπροσθοφυλακή, ως οδηγοί αλλά και ως ελευθερωτές. Ξεχωριστή αναφορά έκανε  στην εμβληματική μορφή του Ιωάννη Βίλλιογλου, που έμεινε στην ιστορία ως Καπετάν Ράμναλης,στη ζωή, και στον ένοπλο αγώνα του κατά τη διάρκεια του Μακεδονικού Αγώνα και στη συμμετοχή του σε πολεμικές επιχειρήσεις του Α’ Βαλκανικού Πολέμου. Ο Καπετάν Γιάννης Ράμναλης δεν ήταν απλώς ένας πολεμιστής, ήταν η ενσάρκωση της αδούλωτης μακεδονικής ψυχής. Ας κρατήσουμε ζωντανή την παρακαταθήκη του ως φωτεινό φάρο για τις νεότερες γενιές είπε ο κ. Παπαδόπουλος.  
Η τελετή ολοκληρώθηκε με την τήρηση σιγής ενός λεπτού και την κατάθεση στεφάνων.  
Το πολιτιστικό της σκέλος κάλυψαν μακεδονικοί και ποντιακοί χοροί από το Λύκειο Ελληνίδων Κιλκίς και τον Πολιτιστικό Ποντιακό Σύλλογο Παλατιανού ‘’Παναγία Σουμελά’’.   
Η εκδήλωση για την Ημέρα Μνήμης του Μακεδονικού Αγώνα διοργανώθηκε από τον  Πολιτιστικό Μορφωτικό Πολιτιστικό Σύλλογο Ισώματος ‘’Καπετάν Ράμναλης’’ και τελούσε υπό την αιγίδα του Δήμου Κιλκίς.
Παρόντες ήταν και ο Πρόεδρος του Δημοτικού Συμβουλίου Κιλκίς Αναστάσιος Καζαντζιδης, οι Αντιδήμαρχοι Αλέξανδρος Σημαιοφορίδης, Γιώργος Μπαλάσκας, Ανέστης Πογέλης, Θεμιστοκλής Ανθρακίδης, ο περιφερειακός σύμβουλος Σταμάτης Παπουλίδης,  ο Πρόεδρος της Δημοτικής Κοινότητας Ισώματος Απόστολος Μπαλτατζής, οι Πρόεδροι των Δημοτικών Κοινοτήτων Ελληνικού Παναγιώτης Πουλτουρτζίδης και Επταλόφου Παναγιώτης Αμοιρίδης,  ο Ανώτερος Διοικητής Φρουράς της 71ης Αερομεταφερόμενης Ταξιαρχίας ‘’Πόντος’’ Ταξίαρχος Αριστείδης Τσουκαλάς, η Γενική Περιφερειακή Αστυνομική Διευθύντρια Κεντρικής Μακεδονίας Φανή Γιοβανοπούλου, 
ο Αστυνομικός Διευθυντής Κιλκίς Δημήτρης Ντέντας, ο Διοικητής των Πυροσβεστικών Υπηρεσιών Κιλκίς Γιάννης Πολιτίδης, η εκπρόσωπος του Δημοκρατικού Λαϊκού Πατριωτικού Κινήματος ‘’Νίκη’’ Χριστίνα Χρυσοχοϊδου, ο Αντιπρόεδρος του παραρτήματος της Ένωσης Αποστράτων Αξιωματικών Στρατού Ξηράς Κιλκίς Αντώνιος Λασκάκης, εκπρόσωποι Πολιτιστικών Συλλόγων από την Ένωση Ποντίων ν. Κιλκίς ‘’Οι Αργοναύτες’’, το Λύκειο Ελληνίδων Κιλκίς, τον Πολιτιστικό Σύλλογο Θεοδοσίων, τον Σύλλογο Κρητών ν. Κιλκίς ‘’Το Αρκάδι’’,  τον Πολιτιστικό Ποντιακό Σύλλογο Παλατιανού ‘’Παναγία Σουμελά’’, τον Πολιτιστικό Σύλλογο Ξυλόπολης Δήμου Λαγκαδά και κάτοικοι του Ισώματος. 
